Document ID: 32014D0393

ODLUKA VIJEĆA
od 20. lipnja 2014.
o stavljanju izvan snage Odluke 2010/283/EU o postojanju prekomjernog deficita u Belgiji
(2014/393/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 126. stavak 12.,
uzimajući u obzir preporuku Europske komisije,
budući da:
(1)
Vijeće je 2. prosinca 2009., slijedom preporuke Komisije, u Odluci 2010/283/EU (1) odlučilo da u Belgiji postoji prekomjerni deficit. Vijeće je utvrdilo da je predviđeni deficit opće države za 2009. iznosio 5,9 % BDP-a, što je iznad referentne vrijednosti od 3 % BDP-a iz Ugovora, dok se predviđalo da će bruto dug opće države dosegnuti 97,6 % BDP-a u 2009., što je iznad referentne vrijednosti od 60 % BDP-a iz Ugovora. Deficit opće države za 2009. nakon toga je revidiran na 5,6 %, a dug opće države na 95,7 % BDP-a.
(2)
U skladu s člankom 126. stavkom 7. Ugovora i člankom 3. stavkom 4. Uredbe Vijeća (EZ) br. 1467/97 (2), Vijeće je 2. prosinca 2009. na temelju preporuke Komisije uputilo preporuku Belgiji u cilju okončanja stanja prekomjernog deficita najkasnije do 2012. Navedena preporuka je objavljena.
(3)
Na temelju preporuke Komisije Vijeće je u skladu s člankom 126. stavkom 8. Ugovora 21. lipnja 2013. odlučilo da Belgija nije poduzela djelotvorne mjere u skladu s preporukom Vijeća od 2. prosinca 2009. kako bi ispravila svoj prekomjerni deficit do 2012. te je, u skladu s člankom 126. stavkom 9. Ugovora, Belgiju odlučilo pozvati da okonča stanje prekomjernog deficita do 2013. Belgija je do 15. rujna morala izvijestiti o mjerama koje je poduzela radi usklađivanja s tom Odlukom u skladu s člankom 5. stavkom 1.a Uredbe (EZ) br. 1467/97. Komisija je 15. studenoga 2013. zaključila da je Belgija poduzela djelotvorne mjere i da u tom trenutku nisu bili potrebni daljnji koraci u postupku u slučaju prekomjernog deficita.
(4)
U skladu s člankom 4. Protokola o postupku u slučaju prekomjernog deficita priloženog Ugovorima, Komisija osigurava podatke za provedbu postupka. U okviru primjene navedenog Protokola države članice, u skladu s člankom 3. Uredbe Vijeća (EZ) br. 479/2009 (3), dostavljaju podatke o državnom deficitu i dugu i drugim povezanim varijablama dvaput godišnje, odnosno do 1. travnja i do 1. listopada.
(5)
Odluku o tome treba li odluku o postojanju prekomjernog deficita staviti izvan snage, Vijeće treba donijeti na temelju dostavljenih podataka. Osim toga, odluku o postojanju prekomjernog deficita trebalo bi staviti izvan snage samo ako prognoze Komisije pokažu da tijekom razdoblja obuhvaćenog prognozom deficit neće biti veći od referentne vrijednosti od 3 % BDP-a iz Ugovora (4).
(6)
Na temelju podataka koje je slijedom obavijesti Belgije do 1. travnja 2014., a u skladu s člankom 14. Uredbe (EZ) br. 479/2009, osigurala Komisija (Eurostat) te na temelju programa stabilizacije iz 2014. i proljetne prognoze službi Komisije iz 2014., opravdano je donijeti sljedeće zaključke:
-
Nakon što je dosegnuo vrhunac od 5,6 % BDP-a u 2009., od kojih je oko 0,7 % BDP-a bila posljedica jednokratnih čimbenika, belgijski je deficit opće države smanjen na 2,6 % BDP-a u 2013. u skladu s Odlukom Vijeća 2013/370/EU (5). Poboljšanje je potaknuto znatnom fiskalnom konsolidacijom, kao i poboljšanjem cikličkih uvjeta.
-
U programu stabilizacije za 2014.-2017., koji je belgijska vlada dostavila 30. travnja 2014., predviđa se pad deficita na 2,15 % BDP-a u 2014., a nakon toga i na 1,4 % BDP-a u 2015. Pod pretpostavkom da ne dođe do promjene politike, u proljetnoj prognozi službi Komisije iz 2014. predviđa se deficit od 2,6 % BDP-a u 2014. i 2,8 % BDP-a u 2015. Stoga bi tijekom razdoblja obuhvaćenog prognozom deficit trebao ostati ispod referentne vrijednosti od 3 % BDP-a iz Ugovora.
-
Nakon poboljšanja za 0,7 % BDP-a u 2013., predviđa se da će strukturni saldo, odnosno saldo opće države prilagođen gospodarskom ciklusu i bez jednokratnih i drugih privremenih mjera, u 2014. ostati stabilan, dok će se u 2015. blago pogoršati pod pretpostavkom da ne dođe do promjene politike. U tom se kontekstu čini da se trenutačno pojavljuje jaz od 0,5 % BDP-a u odnosu na potrebnu prilagodbu strukturnog salda prema srednjoročnom proračunskom cilju (SPC) u 2014., što upućuje na to da postoji potreba za jačanjem proračunskih mjera kako bi se osigurala potpuna usklađenost s preventivnim dijelom Pakta o stabilnosti i rastu s obzirom na novi rizik znatnog odstupanja od potrebnog puta prilagodbe i kršenja referentnog mjerila za dug.
-
Udio duga u BDP-u povećao se između 2009. i 2013. za oko 5 postotnih bodova na 101,5 %, djelomično i zbog belgijskog doprinosa financijskoj pomoći državama članicama europodručja. Predviđa se da će bruto javni dug ostati otprilike na toj razini u 2014. i 2015.
(7)
Počevši od 2014., što je godina koja slijedi nakon ispravljanja prekomjernog deficita, Belgija podliježe preventivnom dijelu Pakta o stabilnosti i rastu te bi trebala primjerenom brzinom napredovati prema SPC-u, uključujući poštovanje referentnog mjerila za rashode, te dostatno napredovati prema usklađenosti s kriterijem duga u skladu s člankom 2. stavkom 1.a Uredbe (EZ) br. 1467/97.
(8)
U skladu s člankom 126. stavkom 12. Ugovora, Odluku Vijeća o postojanju prekomjernog deficita treba staviti izvan snage ako Vijeće smatra da je u predmetnoj državi članici prekomjerni deficit ispravljen.
(9)
Vijeće smatra da je prekomjerni deficit u Belgiji ispravljen i stoga bi Odluku 2010/283/EU trebalo staviti izvan snage,
DONIJELO JE OVU ODLUKU:
Članak 1.
Iz sveobuhvatne procjene proizlazi da je stanje prekomjernog deficita u Belgiji ispravljeno.
Članak 2.
Odluka 2010/283/EU stavlja se izvan snage.
Članak 3.
Ova je Odluka upućena Kraljevini Belgiji.
Sastavljeno u Luxembourgu 20. lipnja 2014.

Labels: 2
18